Minnst tíu eru taldir af eftir árásir rússneska hersins á íbúðahverfi í borginni Kharkív í Úkraínu síðasta sólarhringinn. Íbúar Kharkív segjast loftárásir hafa verið gerðar á borgina nær daglega síðan stríðið í landinu hófst.
Kharkív, 175 dagar af hryllingi. Þetta skrifaði Mykhaylo Podolyak, aðstoðarmaður Úkraínuforseta á Twitter í gær, þegar 175 dagar voru frá innrás Rússa í Úkraínu, og birti myndir af rjúkandi rústum íbúðablokka. Kharkív er í norðausturhluta landsins, nærri landamærunum að Rússlandi, og hefur því verið í eldlínunni allt frá upphafi stríðsins.
Í gærkvöldi var gerð loftárás á borgina, þá er talið að minnst sjö hafi látið lífið og átján slasast. Klukkan hálf fimm að staðartíma tók svo sprengjum að rigna yfir Kharkív á ný. Úkraínsk yfirvöld greina frá því að þrír hafi látist í þeirri loftárás, þar á meðal eitt barn. Upplýsingar um manntjón eru þó enn nokkuð á reiki, þar sem eftirlifenda er enn leitað í húsarústunum og eyðilegging er gríðarleg.
Seinni loftárásin varð aðeins nokkrum klukkustundum fyrir mikilvægan fund Volodomyr Zelenskys, Úkraínuforseta, Recep Tayyip Erdogans, Tyrklandsforseta og Antonio Guterres, aðalframkvæmdastjóra Sameinuðu þjóðanna, sem fram fer í Úkraínu í dag. Þeir hyggjast rýna í samkomulagið sem gert var við Rússa um að heimila útflutning á Úkraínsku korni og fara yfir nauðsyn þess að finna pólitíska lausn á stríðinu segir í tilkynningunni. Einnig verða aðstæður við úkraínska kjarnorkuverið í Saporisjía, sem er á valdi Rússa, til umræðu á fundinum. Rússar segja Úkraínumenn sjálfa hafa gert árásir á kjarnorkuverið. Úkraínumenn og bandamenn þeirra segja Rússa standa að árásunum.
The Russian army must withdraw from the territory of the nuclear power plant and all neighboring areas, and take away its military equipment from the plant. This must happen without any conditions and as soon as possible.
Volodymyr Zelensky, Úkraínuforseti, segir rússneska herinn verða að kalla her sinn til baka frá kjarnorkuverinu og fjarlægja öll hergögn sem þar eru. Þetta þurfi að gerast án nokkurra skilyrða og eins fljótt og auðið er.
